Probleme mari cu metroul bucureștean. Din 15 mai, e posibil ca acesta să nu mai funcţioneze din cauza lipsei subvenției și a aprobării bugetului, ca urmare a faptului că nu va mai avea mijloace financiare să plătească datoriile faţă de angajaţi şi terţi. Vestea a dat-o, miercuri, Marian Artimon, preşedintele Unităţii Sindicatul Liber Metrou (USLM), în cadrul unei conferinţe de presă.
"În conformitate cu Legea bugetului există un articol 73, alineatul 8, care nu-ţi dă voie să faci un buget dacă pierderile nu sunt mai mici cu dublul sumei cu care creşti salariile. Mai există această Ordonanţă potrivit căreia, dacă în 120 de zile de la aprobarea legii bugetului nu se aprobă bugetul societăţii comerciale, acea societate nu mai are dreptul la subvenţie. Este în mâna Guvernului să schimbe această Hotărâre de Guvern. (…) Dacă nu ai buget aprobat, nu mai dă subvenţie. Fără subvenţie, cum să funcţionezi? Trebuie scoasă această prevedere din Hotărârea Guvernului(…)", a precizat Marian Artimon., conform Știripesurse.
Sindicalistul a mai precizat că metroul ar fi la un pas de desființare.
"Suntem la un pas de desființare. Fără buget, cum să funcționezi?! Este pentru prima dată când după Revoluție există aceste prevederi. Metroul nu va mai funcționa din 15 mai. Guvernul trebuie să ia măsuri.", afirmă Marian Artimon, conform Adevărul.
Președintele USLM a mai spus că principalele probleme ale Metrorex sunt subfinanţarea cronică şi deficitul de personal.
Sindicaliștii au transmis că în prezent este un deficit de personal foarte mare, mai ales după deschiderea noii stații Tudor Arghezi.
"La acest moment, 40% din personal nu are 5 ani vechime, iar 70% nu are 8 ani vechime, și, totuși, călătorul nu a simțit nesiguranță. Sunt peste 700 de zile de concediu nu sunt acordate", mai spune Marian Artimon.
În prezent, Metrorex are 5050 de salariaţi, deficitul de personal fiind de peste 800 de angajaţi.